Jedan je korisnik Reddita jučer na toj društvenoj mreži objavio, na prvu nasumičan, i po svoj prilici zaboravljiv post. Naprosto je malo planinario na odmoru u Hrvatskoj i u šumi naletio na stari napušteni automobil koji na sebi ima naljepnicu s logom Reddita i valjda odlučio taj blago interesantni kuriozitet podijeliti s drugima.

Netko je odmah komentirao da netko sigurno dugo čeka tu objavu, ali drugi su, posve očekivano, trolali. A onda se javio korisnik koji tvrdi da je to njegov automobil i da to može dokazati.

Ostavio ga prijateljima na Hvaru

“To je moj auto! Ne znam kako to dokazati, ali branik je malo ulupan od jednog sudara. Sjedala unutra su crvena. Pokušat ću stupiti u kontakt s ljudima kojima smo ga dali i potvrditi. Ako je pronađen na Hvaru, onda sve ima smisla. Dali smo ga prijateljima na Hvaru jer je tamo bilo puno VW Buba i mislili smo da će im ga biti lakše održavati”, napisao je korisnik iz Hrvatske pod nickom Bubaman 98.

Otići će po svoju staru Bubu

Zatim je objavio fotografije automobila, ali bez naljepnice. Dečko koji je pronašao auto ponovno se javio, rekao da auto stvarno ima crvena sjedala i objavio fotografiju na kojoj pozira pred automobilom. Stari vlasnik ponovno se javio i prepoznao da je automobil zapravo malo iznad plaže u Milni.

Dodao je da će prije nego što završi ljeto definitivno otići po svoju staru, ostavljenu Bubu.